b'\n_START_ARTICLE_\nIndonezijos ekonomika\n_START_SECTION_\nNafta ir dujos\n_START_PARAGRAPH_\nIndonezija priklauso naft\xc4\x85 eksportuojan\xc4\x8di\xc5\xb3 \xc5\xa1ali\xc5\xb3 organizacijai (OPEC) ir yra 15-oje vietoje pasaulyje pagal naftos gavyb\xc4\x85. Indonezijos naftos gavyba sudaro 2,4\xc2\xa0% pasaulin\xc4\x97s naftos gavybos._NEWLINE_Pirmas naftos telkinys buvo i\xc5\xa1gr\xc4\x99\xc5\xbetas Sumatroje 1871 m., ir nuo tada Indonezijos ekonomikoje vyrauja naftos \xc5\xabkis. 1975 metais naftos i\xc5\xa1tekli\xc5\xb3 buvo 1905 mln. ton\xc5\xb3; u\xc5\xbesienio kapitalo investicijos \xc4\xaf naftos \xc5\xbevalgyb\xc4\x85 ir gavyb\xc4\x85 sudar\xc4\x97 1,1 mlrd. doleri\xc5\xb3._NEWLINE_1998 m. naftos ir duj\xc5\xb3 sektorius, \xc4\xafskaitant perdirbim\xc4\x85 suk\xc5\xabr\xc4\x97 apie 9\xc2\xa0% BVP, o 1999-2000 finansiniais metais dav\xc4\x97 28\xc2\xa0% vidaus pajam\xc5\xb3. 1999 m. sektoriaus dalis eksporto pajamose i\xc5\xa1augo iki 20\xc2\xa0%, daugiausia d\xc4\x97l i\xc5\xa1augusi\xc5\xb3 pasaulini\xc5\xb3 naftos kain\xc5\xb3. Daugiausia \xc4\xaf naftos sektori\xc5\xb3 investavo JAV kompanijos. > 2/3 naftos gauna JAV naftos bendrov\xc4\x97 \xe2\x80\x9eCaltex\xe2\x80\x9c. Svarbiausios naftos verslov\xc4\x97s yra Sumatros, Kalimantano, Tarakano, Bunjaus salose; be to, naftos yra Javos, Sulavesio, Seramo salose, Irian D\xc5\xbeajoje. Perdirbimo gamyklos yra Sumatros, Kalimantano, Javos salose._NEWLINE_Augant vidiniam naftos produkt\xc5\xb3 poreikiui kit\xc4\x85 de\xc5\xa1imtmet\xc4\xaf Indonezija taps naft\xc4\x85 importuojan\xc4\x8dia valstybe, jei nebus atrasti nauji naftos rezervai. 1999 m. Indonezijos natos importas sudar\xc4\x97 3,2 mlrd. doleri\xc5\xb3, o eksportas 10,7 mlrd. doleri\xc5\xb3._NEWLINE_Nor\xc4\x97dama suma\xc5\xbeinti priklausomyb\xc4\x99 nuo naftos eksporto, Indonezija \xc4\x97m\xc4\x97 eksploatuoti mil\xc5\xbeini\xc5\xa1kus gamtini\xc5\xb3 duj\xc5\xb3 i\xc5\xa1teklius. Dujos paprastai eksportuojamos suskystintos.\n_START_SECTION_\n\xc5\xbdem\xc4\x97s \xc5\xabkis\n_START_PARAGRAPH_\nSvarbiausia \xc5\xbeem\xc4\x97s \xc5\xabkio produkcija: ry\xc5\xbeiai, kasava (manijok\xc5\xb3 r\xc5\xab\xc5\xa1is), \xc5\xbeem\xc4\x97s rie\xc5\xa1utai, kakava, kava, palmi\xc5\xb3 aliejus, kopra; vi\xc5\xa1tiena, jautiena, kiauliena, kiau\xc5\xa1iniai._NEWLINE_Svarbiausi techniniai augalai: kau\xc4\x8diukmed\xc5\xbeiai, kokoso ir aliejin\xc4\x97s palm\xc4\x97s, arbatmed\xc5\xbeiai, kavamed\xc5\xbeiai, kakavmed\xc5\xbeiai, cukranendr\xc4\x97s, tabakas, chininmed\xc5\xbeiai, kapokmed\xc5\xbeiai, pipirmed\xc5\xbeiai, gvazdikmed\xc5\xbeiai, agavos._NEWLINE_Mi\xc5\xa1kai u\xc5\xbeima apie pus\xc4\x99 Indonezijos teritorijos. Mi\xc5\xa1kingiausia yra Kalimantano sala. Daugiausia ruo\xc5\xa1iama verting\xc5\xb3 med\xc5\xbei\xc5\xb3 r\xc5\xab\xc5\xa1i\xc5\xb3 (tikmed\xc5\xbei\xc5\xb3, parotij\xc5\xb3, raudonmed\xc5\xbei\xc5\xb3, juodmed\xc5\xbei\xc5\xb3, kamparmed\xc5\xbei\xc5\xb3, santalmed\xc5\xbei\xc5\xb3) mediena. Gaunamos \xc4\xafvairios dervos._NEWLINE_J\xc5\xabrose gaudomi omarai, krevet\xc4\x97s, trepangai, v\xc4\x97\xc5\xbeliai. Indonezijos rytuose renkami perlai ir perlamutrin\xc4\x97s kriaukl\xc4\x97s.\n_START_SECTION_\nEkonominiai ry\xc5\xa1iai\n_START_PARAGRAPH_\n2004 m. eksportuota preki\xc5\xb3 u\xc5\xbe 63,89 mlrd. doleri\xc5\xb3. I\xc5\xa1ve\xc5\xbeama nafta ir naftos produktai, mediena, kau\xc4\x8diukas, tekstil\xc4\x97. Svarbiausi eksporto partneriai: Japonija 22,3\xc2\xa0%, JAV 12,1\xc2\xa0%, Singap\xc5\xabras 8,9\xc2\xa0%, Piet\xc5\xb3 Kor\xc4\x97ja 7,1\xc2\xa0%, Kinija 6,2\xc2\xa0% (2003).\n_START_SECTION_\nEkonominiai geografiniai rajonai\n_START_PARAGRAPH_\nJavos sala (su Mad\xc5\xabros sala) \xe2\x80\x93 svarbiausias ekonominis rajonas. U\xc5\xbeima 7\xc2\xa0% Indonezijos teritorijos. Jame gyvena \xe2\x85\x94 Indonezijos gyventoj\xc5\xb3; yra apie \xc2\xbd dirbam\xc5\xb3 \xc5\xbeemi\xc5\xb3. Nuimama daugiau kaip 50\xc2\xa0% viso Indonezijos ry\xc5\xbei\xc5\xb3 ir batat\xc5\xb3 derliaus, daugiau kaip 70\xc2\xa0% kasavos, daugiau kaip 75\xc2\xa0% kukur\xc5\xabz\xc5\xb3 ir \xc5\xbeem\xc4\x97s rie\xc5\xa1ut\xc5\xb3, apie 85\xc2\xa0% soj\xc5\xb3, \xc2\xbe arbatos, pagaminama beveik visa cukraus. Kapoko, chininmed\xc5\xbeio \xc5\xbeiev\xc4\x97s, visa tikmed\xc5\xbeio produkcija. Auginama apie \xe2\x85\x94 galvij\xc5\xb3 ir daugiau kaip 80\xc2\xa0% avi\xc5\xb3 bei o\xc5\xbek\xc5\xb3. Gaunama nafta, kasama mangano r\xc5\xabda, fosforitai, siera, auksas, sidabras. Svarbiausi apdirbamosios pramon\xc4\x97s centrai: D\xc5\xbeakarta, Surabaja, Semerangas, Bandungas, \xc4\x8ceribonas, D\xc5\xbeokjakarta, Surakarta, Malangas, Madi\xc5\xabnas. Sumatros saloje ruo\xc5\xa1iamos mineralin\xc4\x97s ir \xc5\xbeem\xc4\x97s \xc5\xabkio \xc5\xbealiavos eksportui (iki \xe2\x85\x94 viso eksporto). Svarbiausias plantacini\xc5\xb3 \xc5\xabki\xc5\xb3 ir kalnakasybos rajonas. Kalimantano sala \xe2\x80\x93 did\xc5\xbeiausias, bet \xc5\xabki\xc5\xa1kai ma\xc5\xbeai naudojamas rajonas. Kertamas mi\xc5\xa1kas, gaunama nafta, akmens anglys, deimantai. Sulavesio sala \xe2\x80\x93 agrarinis rajonas su kalnakasybos pramone. Irian D\xc5\xbeaja \xe2\x80\x93 ma\xc5\xbeiausiai \xc5\xabki\xc5\xa1kai naudojamas ir re\xc4\x8diausiai gyvenamas rajonas. Gaunama nafta. Kertamas mi\xc5\xa1kas.'